BMW Ε60

Η BMW Σειρά 5 E60 / E61 ήταν ένα μεσαίο πολυτελές αυτοκίνητο της κατηγορίας Ε, που κατασκευάστηκε από τη γερμανική αυτοκινητοβιομηχανία BMW από τον Ιούνιο του 2003 έως τον Μάιο του 2010. Το μοντέλο ήταν, όπως και οι προκάτοχοί του, διαθέσιμο με μία μεγάλη παλέτα κινητήρων, τόσο βενζίνης, όσο και πετρελαίου, με χωρητικότητες από 2.0 έως 5.0 λίτρα και ιπποδυνάμεις από 163 hp στην έκδοση 520d, έως 507 hp στην κορυφαία έκδοση Μ5, που εισήχθη το 2005 και έφερε κινητήρα βενζίνης 5.0 λίτρων V10. Αντικατέστησε τη BMW E39 και αντικαταστάθηκε τον Ιανουάριο του 2010 από τη BMW F10. Συνολικά κατασκευάστηκαν 1.359.870 αντίτυπα σειράς Ε60.

Για πρώτη φορά στην ιστορία της Σειράς 5, χρησιμοποιήθηκαν ξεχωριστοί κωδικοί για την κάθε εκδοχή αμαξώματος, καθώς το 4-πορτο σεντάν ονομαζόταν BMW E60, ενώ η έκδοση Touring (station wagon) έφερε τον κωδικό BMW E61. Επίσης, ήταν η πρώτη Σειρά 5 που ήταν διαθέσιμη με υπερτροφοδοτούμενο βενζινοκινητήρα, με 6-τάχυτο αυτόματο κιβώτιο και με φρενάρισμα με ανατροφοδότηση.

 Ανάπτυξη και εισαγωγή 

Το πρόγραμμα ανάπτυξης του E60 ξεκίνησε το 1997 και ολοκληρώθηκε το 2002. Ο επικεφαλής σχεδιαστής ήταν ο Boyke Boyer. Το τελικό σχέδιο, που εξελίχθηκε από τον Davide Arcangeli, υπό τον Διευθυντή Σχεδίασης της BMW Chris Bangle, εγκρίθηκε το 2000 και τα σχετικά γερμανικά διπλώματα ευρεσιτεχνίας κατατέθηκαν στις 16 Απριλίου 2002.

Τελικώς, η μαζική παραγωγή της E60 ξεκίνησε τον Ιούνιο του 2003 και κυκλοφόρησε για πρώτη φορά στην Ευρώπη στις 5 Ιουλίου 2003, ενώ στη Βόρεια Αμερική τον Οκτώβριο του ίδιου έτους, ως μοντέλο της σεζόν (model year, έτος μοντέλου) του 2004. Αρχικά (όταν εισήχθη το 2003) προσφερόταν μόνο ως σεντάν και πισωκίνητη, αλλά σύντομα προστέθηκαν και άλλες εκδόσεις (δείτε την ενότητα Εκδοχές).

 Αισθητική 

Σε αντίθεση με την έντονη ομοιότητα της προκατόχου BMW Σειράς 5 E39 με την μεγαλύτερη Σειρά 7 E38, που είχε θεωρηθεί τότε κάπως ενοχλητική από ένα μέρος του Τύπου και των υποψήφιων αγοραστών (αν και γενικώς είχε εντυπωσιάσει ως σχεδίαση), η εξωτερική αισθητική της E60 ήταν ακόμα πιο δυναμική και τολμηρή. Μάλιστα εισήγαγε μία εντελώς νέα σχεδιαστική φιλοσοφία, που επεκτάθηκε και στα άλλα μοντέλα της εταιρείας στα αμέσως επόμενα χρόνια.

 Καινοτομίες 

Από την άλλη, το σαλόνι της E60 / E61 είχε υποστεί κάποιες εμφανείς επιδράσεις από την μεγαλύτερη BMW Σειρά 7 E65 / E66, ιδίως στον πίνακα οργάνων, αλλά και γενικότερα στο ταμπλό. Επιπλέον, υιοθετήθηκε το καινοτόμο σύστημα iDrive της E65 / E66, το οποίο ελέγχεται από ένα περιστροφικό ποντίκι, μέσω ποικιλίας κινήσεων joystick / ολίσθηση / πάτημα. Με το σύστημα αυτό ρυθμίζεται το σύστημα δορυφορικής πλοήγησης GPS, ο κλιματισμός, το ηχοσύστημα και η πρόσβαση στο Διαδίκτυο. Όλες οι σχετικές ενδείξεις ενσωματώθηκαν στην κεντρική οθόνη, που είχε τοποθετηθεί στο πάνω μέρος της κεντρικής κονσόλας, η οποία ενημέρωνε τον οδηγό και για την κατάσταση του κινητήρα.

Ως απάντηση στα αρνητικά σχόλια για δυσχέρεια στο χειρισμό του iDrive κατά την εισαγωγή της Σειράς 7 E65 στα τέλη του 2001, η BMW εισήγαγε στη Σειρά E60 / E61 ένα ευκολότερο iDrive δεύτερης γενιάς, καθώς απλοποιήθηκε και έγινε πιο φιλικό στη χρήση για τον οδηγό. Σημειωτέον ότι το ίδιο iDrive δεύτερης γενιάς εισήχθη και στην E65 / E66 με την ανανέωση του μοντέλου τον Απρίλιο του 2005. Επίσης, λόγω του ότι η Σειρά 5 E60 / E61 διατήρησε τον λεβιέ ταχυτήτων στην συνήθη θέση (αντί στην κολώνα του τιμονιού, όπως συνέβη στη Σειρά 7 E65 / E66), το ποντίκι τοποθετήθηκε πίσω από τον μοχλό ταχυτήτων.

Το αμάξωμα της E60 / E61 κατασκευαζόταν με χρήση αλουμινίου στο μπροστινό μέρος και χάλυβα για την καμπίνα των επιβατών και το πίσω μέρος. Το αποτέλεσμα ήταν μια εμφανής εξοικονόμηση βάρους, λόγω του αλουμινίου, καθώς και μια ιδανική κατανομή βάρους αμαξώματος εμπρός / πίσω ακριβώς 50 / 50.

 Εκδοχές 

Όπως προαναφέρθηκε, αρχικά (όταν εισήχθη το 2003) προσφερόταν μόνο ως 4-πορτο σεντάν και πισωκίνητη, αλλά τον Απρίλιο του 2004 επανήλθε η έκδοση Touring (station wagon), κυκλοφόρησε τον Μάιο του 2004 και απέκτησε τον κωδικό BMW E61, έναντι BMW E60 του sedan. Τον Ιούλιο του 2005 επανήλθε και η προαιρετική 4-κίνηση, υπό την επωνυμία xDrive, σε αντίθεση με την προκάτοχο BMW E39, που δεν είχε προσφέρει καμία τετρακίνητη έκδοση. Οι E60 / E61 εισήγαγαν εκ νέου την ιδιότητα αυτή στη BMW Σειρά 5, για πρώτη φορά μετά την 4-κίνητη έκδοση 525iX (1992 - 1996) της BMW E34.

Ειδικότερα στην Κίνα, προσφέρθηκε και μια εργοστασιακή έκδοση της Σειράς 5 E60 με μακρύτερο μεταξόνιο, ως απάντηση στο Audi A6 L (Lang / μακρύ, όπως ονομάζονται στα γερμανικά αυτοκίνητα οι εκδόσεις με μακρύτερο μεταξόνιο). Ο σκοπός της, ήταν να προσφέρει τους πίσω χώρους που αντιστοιχούν σε μοντέλα της κατηγορίας F (όπως τη BMW Σειρά 7, το Audi A8 ή την Mercedes-Benz S-Class), αλλά σε εμπορική τιμή που είχε διατηρηθεί στα πλαίσια της κατηγορίας E, καθώς στην Κίνα οι λιμουζίνες μεγάλου μήκους έχουν εξαιρετικά μεγάλη απήχηση. Η εκδοχή αυτή, κυκλοφόρησε αποκλειστικά στις εκδόσεις 520Li, 523Li, 525Li και 530Li (το L στις ονομασίες των εκδόσεων υποδηλώνει, φυσικά, το μακρύτερο μεταξόνιο έναντι της «κανονικής» σεντάν εκδοχής).

 Ασφάλεια 

Τα νέα χαρακτηριστικά ασφαλείας για την E60 περιλάμβαναν προσαρμοζόμενους προβολείς, νυχτερινή όραση, ενεργά προσκέφαλα, προειδοποίηση απόκλισης από τη λωρίδα κυκλοφορίας και φώτα επείγουσας πέδησης υψηλής έντασης.

Παρά το πλήθος των τεχνολογιών στον τομέα της ασφάλειας και το ισχυρό του σασί, όπως σχολίασε και ο Euro NCAP (Πρόγραμμα αξιολόγησης νέων μοντέλων της Ευρώπης), η E60 απέσπασε 4 από τα 5 αστέρια στο crash test του ανεξάρτητου οργανισμού Euro NCAP, με ποσοστό 29 στους 37 πόντους. Συνολικά, το μοντέλο του 2004 που δοκιμάστηκε, απέσπασε 29 πόντους στην προστασία ενηλίκων επιβατών, 42 πόντους στην προστασία ανηλίκων επιβατών και μόλις 2 πόντους στην προστασία πεζών:Αποτελέσματα του Euro NCAP το 2004 για τη BMW E60.

 Προστασία ενηλίκων επιβατών = 
 Προστασία ανηλίκων επιβατών = 
 Προστασία πεζών = 

Εδώ όμως πρέπει να τονιστεί ότι το μοντέλο E60 της δοκιμής ήταν δεξιοτίμονο, καθώς για αρκετές δεκαετίες στο παρελθόν οι αυτοκινητοβιομηχανίες στα αριστεροτίμονα κράτη σχεδόν πάντα μελετούσαν και σχεδίαζαν τη δομή ασφαλείας στο εμπρόσθιο μέρος μόνο για τις «στάνταρ» αριστεροτίμονες εκδοχές, ενώ οι δεξιοτίμονες είχαν παραμεληθεί. Μάλιστα πολλές εταιρείες αυτοκινήτων δεν είχαν εξασφαλίσει εξίσου υψηλά επίπεδα ασφαλείας και για τις δύο εκδοχές ακόμα και έως τη δεκαετία του 2000. Αντιθέτως, ο προκάτοχός του, η Σειρά 5 E39, είχε δοκιμαστεί σε αριστεροτίμονη έκδοση και είχε αποσπάσει 4 στα 5 αστέρια στα τεστ πλαγιομετωπικής και πλευρικής πρόσκρουσης, με το ποσοστό των 25 στους 32 πόντους.

Οι διάδοχοι της E60 όμως, από την Σειρά 5 F10 και μετά, απέσπασαν όλοι 5 στα 5 αστέρια στις αντίστοιχες δοκιμές πρόσκρουσης. Σε όλες αυτές τις δοκιμές, τα μοντέλα ήταν αριστεροτίμονα.

 Ανανέωση του 2007 

Τον Ιανουάριο του 2007, αποκαλύφθηκε επίσημα και μπήκε στην παραγωγή η ανανεωμένη E60 / E61. Για την ακρίβεια, υπέστη ένα λίφτινγκ στα μπροστινά και πίσω φώτα, και στον μπροστινό προφυλακτήρα, ενώ η ανανέωση συνδυάστηκε και με εισαγωγή νέων στοιχείων εξοπλισμού και ασφάλειας, καθώς και με εμφανή αναβάθμιση στο σαλόνι. Ταυτόχρονα, το μοντέλο έλαβε και τους νέους κινητήρες και κιβώτια ταχυτήτων από το SUV BMW X5 E70, που είχε κυκλοφορήσει από τα τέλη του 2006, ενώ έγιναν και περαιτέρω αναβαθμίσεις στο σύστημα iDrive. Η ανανεωμένη E60 κυκλοφόρησε για πρώτη φορά στη Γερμανία στις 24 Μαρτίου 2007 και στις εξαγωγικές αγορές μέσα στο καλοκαίρι, ως μοντέλο της σεζόν (model year, έτος μοντέλου) του 2008.

Στις 29 Ιανουαρίου 2008, παρήχθη το 5.000.000-ό αντίτυπο της Σειράς 5 της BMW, από την εισαγωγή της πρώτης γενιάς της, το 1972. Το συγκεκριμένο όχημα ήταν ένα BMW 530d Sedan, μεταλλικού μαύρου χρώματος Carbon Black Metallic.Joseph, Noah (2008-01-30). «BMW rolls out 5-millionth 5 Series — Autoblog». Autoblog.com. Retrieved 2009-11-23.

Επίσης, η δεύτερη γενιά της BMW Σειράς 6 (παραγωγή : 2003 - 2010), η οποία και έφερε τον κωδικό E63 για το 2-πορτο coupé και E64 για το 2-πορτο καμπριολέ, βασίστηκε σε μια κοντύτερη εκδοχή της πλατφόρμας της E60.

 Τεχνικά χαρακτηριστικά 
Oι τιμές σε αγκύλες [] αφορούν τα μοντέλα με αυτόματο κιβώτιο ταχυτήτων.

ΜοντέλοΚωδικόςκινητήραΚύλινδροιΚυβισμόςΚαύσιμοΙσχύςΡοπήΕπιτάχυνση0–100 km/hΜέγιστηταχύτηταΈτη520iM54B22N43B20OLΙ6 24VΙ4 16V2.171 cm³1.995 cm³Βενζίνη170 hp / 6.100 rpm170 hp / 6.700 rpm210 N·m / 3.500 rpm210 N·m / 4.250 rpm9,0 sec [9,9 sec]8,7 sec [9,6 sec]230 km/h [226 km/h]224 km/h [224 km/h]2003–20052007–2010520dM47D20N47D20Ι4 16V1.995 cm³Ντίζελ163 hp / 4.000 rpm177 hp / 4.000 rpm340 N·m / 2.000 - 2.750 rpm350 N·m / 1.750 - 3.000 rpm8,7 sec [8,9 sec]8,3 sec [8,4 sec]224 km/h [219 km/h]231 km/h [229 km/h]2005–20072007–2010520d Edition FleetN47D20Ι4 16V1.995 cm³Ντίζελ163 hp / 4.000 rpm350 N·m / 1.750 - 3.000 rpm8,5 sec [8,6 sec]227 km/h [225 km/h]2007–2010523iN52B25ULN53B25ULN53B25ULΙ6 24V2.497 cm³Βενζίνη177 hp / 5.800 rpm190 hp / 6.300 rpm190 hp / 6.100 rpm230 N·m / 3.500 rpm235 N·m / 3.500 rpm240 N·m / 3.500 rpm8,5 sec [9,3 sec]8,3 sec [8,8 sec]8,2 sec [8,7 sec]235 km/h [232 km/h]235 km/h [234 km/h]237 km/h [236 km/h]2005–200720072007–2010525i/xiM54B25N52B25OLN53B30ULΙ6 24V2.494 cm³2.497 cm³2.996 ccΒενζίνη192 hp / 6.000 rpm218 hp / 6.500 rpm218 hp / 6.100 rpm245 N·m / 3.500 rpm250 N·m / 2.750 rpm270 N·m / 2.400 rpm7,9 sec [8,7 sec]7,5 sec [7,9 sec]7,1 sec [7,7 sec]238 km/h [233 km/h]245 km/h [242 km/h]248 km/h [246 km/h]2003–20052005-20072007–2010525d/xdM57D25M57D30ULΙ6 24V2.497 cm³2.996 cm³Ντίζελ177 hp / 4.000 rpm197 hp / 4.000 rpm400 N·m / 2.000 - 2.750 rpm400 N·m / 1.300 - 3.250 rpm8,1 sec [8,3 sec]7,6 sec [7,7 sec]230 km/h [227 km/h]237 km/h [235 km/h]2003–20072007–2010530i/xiM54B30N52B30N53B30OLΙ6 24V2.979 cm³2.996 cm³2.996 cm³Βενζίνη231 hp / 5.900 rpm258 hp / 6.600 rpm272 hp / 6.700 rpm300 N·m / 3.500 rpm300 N·m / 2.500 rpm320 N·m / 2.750 rpm6,9 sec [7,1 sec]6,5 sec [6,7 sec]6,3 sec [6,5 sec]250 km/h [245 km/h]250 km/h [248 km/h]250 km/h [250 km/h]2003–20052005-20072007–2010530d/xdM57D30M57D30OLM57D30OLTÜΙ6 24V2.993 cm³Ντίζελ218 hp / 4.000 rpm231 hp / 4.000 rpm235 hp / 4.000 rpm500 N·m / 2.000 - 2.750 rpm500 N·m / 1.750 - 3.000 rpm500 N·m / 1.750 - 3.000 rpm7,1 sec [7,3 sec]6,8 sec [6,9 sec]6,7 sec [6,8 sec]245 km/h [243 km/h]250 km/h [247 km/h]250 km/h [248 km/h]2003–20052005-20072007–2010535iN54B60Ι6 24V2.979 cm³Βενζίνη306 hp / 5.800 rpm400 N·m / 1.300 - 5.000 rpm6,1 sec [6,2 sec]250 km/h [250 km/h]2007–2010535dM57D30TOPM57D30TOPTÜΙ6 24V2.993 cm³Ντίζελ272 hp / 4.400 rpm286 hp / 4.400 rpm560 N·m / 2.000 - 2.250 rpm580 N·m / 1.750 - 2.250 rpm[6,5 sec][6,4 sec][250 km/h][250 km/h]2004–20072007-2010540iN62B40V8 32V4.00 cm³Βενζίνη306 hp / 6.300 rpm390 N·m / 3.500 rpm6,1 sec [6,2 sec]250 km/h [250 km/h]2005–2010545iN62B44V8 32V4.398 cm³Βενζίνη333 hp / 6.100 rpm450 N·m / 3.600 rpm5,8 sec [5,9 sec]250 km/h [250 km/h]2003–2005550iN62B48TÜV8 32V4.799 cm³Βενζίνη367 hp / 6.300 rpm490 N·m / 3.400 rpm5,2 sec [5,3 sec]250 km/h [250 km/h]2005–2010M5S85B50V10 40V4.999 cm³Βενζίνη507 hp / 7.750 rpm520 N·m / 6.100 rpm[4,7 sec][250 km/h]2005–2010

 Αναφορές 

 Εξωτερικοί σύνδεσμοι 

 Δοκιμή των BMW 523i / 525i / 530i από το περιοδικό 4Τροχοί (Ιούνιος 2005)
 Σύντομη δοκιμή της BMW 520i από το περιοδικό 4Τροχοί (Δεκέμβριος 2007)
 BMW 5 series E60 (2003 - 2010) photo gallery and specs
 2004-2010 BMW 5-Series review (αναφέρεται στη BMW E60 Αμερικανικών προδιαγραφών)
 BMW 5 Series review by Edmunds.com (αναφέρεται στις BMW Σειράς 5 Αμερικανικών προδιαγραφών)
  BMW E60 Parts Catalog

E60
Κατηγορία:Αυτοκίνητα πολυτελείας
Κατηγορία:Γερμανικά αυτοκίνητα